CELEX: 32021R1337
Language: lt
Date: 2021-06-18 00:00:00
Title: Komisijos įgyvendinimo reglamentas (ES) 2021/1337 2021 m. birželio 18 d. kuriuo iš dalies keičiamos Įgyvendinimo reglamento (ES) Nr. 908/2014 nuostatos dėl finansų valdymo

2021 8 12   
               
               
                  LT
               
               
                  Europos Sąjungos oficialusis leidinys
               
               
                  L 289/9
               
            
         
            KOMISIJOS ĮGYVENDINIMO REGLAMENTAS (ES) 2021/1337
            2021 m. birželio 18 d.
            kuriuo iš dalies keičiamos Įgyvendinimo reglamento (ES) Nr. 908/2014 nuostatos dėl finansų valdymo
         
         
            EUROPOS KOMISIJA,
            
               atsižvelgdama į Sutartį dėl Europos Sąjungos veikimo,
            
            
               atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1306/2013 dėl bendros žemės ūkio politikos finansavimo, valdymo ir stebėsenos, kuriuo panaikinami Tarybos reglamentai (EEB) Nr. 352/78, (EB) Nr. 165/94, (EB) Nr. 2799/98, (EB) Nr. 814/2000, (EB) Nr. 1290/2005 ir (EB) Nr. 485/2008 (1), ypač į jo 46 straipsnio 6 dalį ir 104 straipsnį,
            
            kadangi:
            
               
                           (1)
                        
                        
                           Komisijos įgyvendinimo reglamento (ES) Nr. 908/2014 (2) 11 straipsnyje nustatytos bendrosios mokėjimo agentūrų deklaruojamų tam tikro mėnesio išlaidų ir asignuotųjų pajamų deklaravimo taisyklės. Nustatydama valstybėms narėms skirtas mėnesines išmokas Komisija atsižvelgia į pataisas, dėl kurių ji priėmė sprendimą atlikdama sąskaitų patvirtinimą ir sąskaitų atitikties patvirtinimą. Taigi, tas pataisas atitinkančios sumos Komisijai yra žinomos, todėl valstybėms narės nėra būtina tų sumų atskirai įtraukti į mėnesinę deklaraciją ir deklaruoti Komisijai. Siekiant supaprastinti sumų, kurias turi deklaruoti valstybės narės, deklaravimo procedūrą, tą reikalavimą reikėtų išbraukti;
                        
                     
            
               
                           (2)
                        
                        
                           Įgyvendinimo reglamento (ES) Nr. 908/2014 14 straipsnio 1 dalyje nustatyta, kad priėmusi sprendimą dėl mėnesinių išmokų Komisija valstybėms narėms turi pervesti lėšas, reikalingas Europos žemės ūkio garantijų fondo (EŽŪGF) finansuotinoms išlaidoms padengti. Tačiau tai darydama Komisija turėtų atsižvelgti į mokėjimo agentūrų iš Sąjungos biudžeto gautas pajamas. Šiuo metu Komisija EŽŪGF išlaidų ir asignuotųjų pajamų sumų tarpuskaitą tiesiogiai atlieka savo priimamu sprendimu dėl mėnesinės išmokos. Ši finansinė operacija nukrypsta nuo kitų Sąjungos fondų asignuotųjų pajamų valdymo tvarkos, pagal kurią toms pajamoms tarpuskaita nėra taikoma – jos susigrąžinamos pagal vykdomąjį raštą sumoms susigrąžinti, kuris parengiamas pagal Reglamento (ES, Euratomas) 2018/1046 (3) 98 straipsnį. Siekiant suvienodinti Komisijos apskaitos praktiką ir ypač asignuotųjų pajamų valdymo tvarką, šį techninį EŽŪGF finansinio valdymo aspektą būtina suderinti su kitų Sąjungos fondų taikoma tvarka. Todėl reikėtų iš dalies pakeisti EŽŪGF pajamų užskaitos tvarką;
                        
                     
            
               
                           (3)
                        
                        
                           Europos Parlamento ir Tarybos reglamentu (ES) 2020/2220 (4) iš dalies pakeistas Europos Parlamento ir Tarybos reglamentas (ES) Nr. 1305/2013 (5), Europos žemės ūkio fondo kaimo plėtrai (EŽŪFKP) lėšomis remiamų kaimo plėtros programų laikotarpis pratęstas iki 2022 m. gruodžio 31 d., o valstybėms narėms suteikta galimybė finansuoti savo pratęstas programas iš atitinkamų 2021 ir 2022 m. biudžeto asignavimų. Be to, Reglamentu (ES) 2020/2220 2021 ir 2022 m. pratęstoms programoms skirta papildomų išteklių pagal Europos Sąjungos ekonomikos gaivinimo priemonę (toliau – EURI), kad būtų galima finansuoti priemones pagal Reglamentą (ES) Nr. 1305/2013, siekiant mažinti COVID-19 krizės poveikį ir jos padarinius Sąjungos žemės ūkio sektoriui ir kaimo vietovėms;
                        
                     
            
               
                           (4)
                        
                        
                           kaip nustatyta Reglamento (ES) 2020/2220 24 konstatuojamojoje dalyje, papildomiems EURI ištekliams taikomos tam tikros sąlygos. Todėl tie papildomi ištekliai turėtų būti programuojami ir stebimi atskirai nuo Sąjungos paramos kaimo plėtrai, paprastai taikant Reglamente (ES) Nr. 1305/2013 nustatytas taisykles. Taigi, tie papildomi ištekliai turėtų būti naudojami pagal Reglamentą (ES) Nr. 1305/2013 ir įgyvendinant tą reglamentą turėtų būti laikomi sumomis, kuriomis finansuojamos EŽŪFKP priemonės. Dėl šios priežasties turėtų būti pritaikytos atitinkamos finansų valdymo įgyvendinimo taisyklės, susijusios su papildomais ištekliais, nurodytais Reglamento (ES) Nr. 1305/2013 58a straipsnyje. Visų pirma turėtų būti patikslinta su EŽŪFKP asignavimais susijusi finansavimo poreikių prognozavimo, valstybių narių teiktinų išlaidų deklaracijų ir mokėtinų sumų apskaičiavimo tvarka;
                        
                     
            
               
                           (5)
                        
                        
                           todėl Įgyvendinimo reglamentas (ES) Nr. 908/2014 turėtų būti atitinkamai iš dalies pakeistas;
                        
                     
            
               
                           (6)
                        
                        
                           šiame reglamente nurodytos priemonės atitinka Žemės ūkio fondų komiteto nuomonę,
                        
                     
            PRIĖMĖ ŠĮ REGLAMENTĄ:
         
         
            
               
                  1 straipsnis
               
               Įgyvendinimo reglamentas (ES) Nr. 908/2014 iš dalies keičiamas taip:
               
                           1)
                        
                        
                           11 straipsnio 1 dalies c punkto paskutinis sakinys išbraukiamas;
                        
                     
                           2)
                        
                        
                           14 straipsnio 1 dalies antra pastraipa pakeičiama taip:
                           „Jeigu Komisijos valstybei narei mokėtina suma yra neigiama, išskaičiavimo perviršis perkeliamas į kitus mėnesius.“;
                        
                     
                           3)
                        
                        
                           21 straipsnio pirma pastraipa pakeičiama taip:
                           „Laikydamosi Reglamento (ES) Nr. 1306/2013 102 straipsnio 1 dalies pirmos pastraipos c punkto ii papunkčio, valstybės narės Komisijai du kartus per metus – iki sausio 31 d. ir ne vėliau kaip rugpjūčio 31 d. – perduoda kiekvienos kaimo plėtros programos, nurodytos Europos Parlamento ir Tarybos reglamento (ES) Nr. 1305/2013 (*1) 6 straipsnyje, finansavimo iš EŽŪFKP tais finansiniais metais sumų prognozes. Tose prognozėse atskirai nurodomos papildomų išteklių, nurodytų Reglamento (ES) Nr. 1305/2013 58a straipsnio 2 dalyje, prognozuojamos sumos. Be to, valstybės narės pateikia atnaujintą finansavimo paraiškų sąmatą kitiems finansiniams metams.
                           
                              (*1)  2013 m. gruodžio 17 d. Europos Parlamento ir Tarybos reglamentas (ES) Nr. 1305/2013 dėl paramos kaimo plėtrai, teikiamos Europos žemės ūkio fondo kaimo plėtrai (EŽŪFKP) lėšomis ir panaikinantis Tarybos reglamentą (EB) Nr. 1698/2005 (OL L 347, 2013 12 20, p. 487).“;"
                        
                        
                     
                           4)
                        
                        
                           22 straipsnio 1 dalies pirma ir antra pastraipos pakeičiamos taip:
                           
                              „1.   Mokėjimo agentūros deklaruoja kiekvienos kaimo plėtros programos, nurodytos Reglamento (ES) Nr. 1305/2013 6 straipsnyje, išlaidas.
                              Išlaidų deklaracijoje mokėjimo agentūros nurodo kiekvienos kaimo plėtros priemonės sumą, nurodytą Reglamento (ES) Nr. 1305/2013 58 straipsnio 4 dalyje, ir sumą, nurodytą Reglamento (ES) Nr. 1305/2013 58a straipsnio 2 dalyje.“;
                           
                        
                     
                           5)
                        
                        
                           23 straipsnio 2 dalis pakeičiama taip:
                           
                              „2.   Neviršijant Reglamento (ES) Nr. 1306/2013 34 straipsnio 2 dalyje nustatytos viršutinės ribos, kai bendra Sąjungos įnašo kaimo plėtros programai suma viršija visą kaimo plėtros priemonei numatytą sumą, mokėtina suma sumažinama taip:
                              
                                          a)
                                       
                                       
                                          EŽŪFKP lėšų suma, be Reglamento (ES) Nr. 1305/2013 58a straipsnyje nurodytų papildomų išteklių, sumažinama iki tai priemonei iš EŽŪFKP numatytos sumos be papildomų išteklių;
                                       
                                    
                                          b)
                                       
                                       
                                          Reglamento (ES) Nr. 1305/2013 58a straipsnyje nurodytų papildomų išteklių suma sumažinama iki tai priemonei numatytos papildomų išteklių sumos.
                                       
                                    Dėl šios priežasties neskirtas Sąjungos įnašas gali būti sumokėtas vėliau, jei valstybė narė pateikia pataisytą finansavimo planą, o Komisija jį patvirtina.“
                           
                        
                     
            
               
                  2 straipsnis
               
               Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
            
         
         
            
               Šis reglamentas privalomas visas ir tiesiogiai taikomas visose valstybėse narėse.
               Priimta Briuselyje 2021 m. birželio 18 d.
               
                  
                     Komisijos vardu
                  
                  
                     Pirmininkė
                  
                  Ursula VON DER LEYEN
               
            
         
         
            (1)  OL L 347, 2013 12 20, p. 549.
         
            (2)  2014 m. rugpjūčio 6 d. Komisijos įgyvendinimo reglamentas (ES) Nr. 908/2014, kuriuo nustatomos Europos Parlamento ir Tarybos reglamento (ES) Nr. 1306/2013 taikymo taisyklės, susijusios su mokėjimo agentūromis ir kitomis įstaigomis, finansų valdymu, sąskaitų patvirtinimu, patikrų taisyklėmis, užstatais ir skaidrumu (OL L 255, 2014 8 28, p. 59).
         
            (3)  2018 m. liepos 18 d. Europos Parlamento ir Tarybos reglamentas (ES, Euratomas) 2018/1046 dėl Sąjungos bendrajam biudžetui taikomų finansinių taisyklių, kuriuo iš dalies keičiami reglamentai (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 ir Sprendimas Nr. 541/2014/ES, bei panaikinamas Reglamentas (ES, Euratomas) Nr. 966/2012 (OL L 193, 2018 7 30, p. 1).
         
            (4)  2020 m. gruodžio 23 d. Europos Parlamento ir Tarybos reglamentas (ES) 2020/2220, kuriuo nustatomos tam tikros pereinamojo laikotarpio nuostatos dėl 2021 m. ir 2022 m. paramos iš Europos žemės ūkio fondo kaimo plėtrai (EŽŪFKP) ir Europos žemės ūkio garantijų fondo (EŽŪGF), ir iš dalies keičiami reglamentai (ES) Nr. 1305/2013, (ES) Nr. 1306/2013 ir (ES) Nr. 1307/2013, kiek tai susiję su 2021 m. ir 2022 m. ištekliais ir taikymu, ir Reglamentas (ES) Nr. 1308/2013, kiek tai susiję su 2021 m. ir 2022 m. ištekliais ir tokios paramos skirstymu (OL L 437, 2020 12 28, p. 1).
         
            (5)  2013 m. gruodžio 17 d. Europos Parlamento ir Tarybos reglamentas (ES) Nr. 1305/2013 dėl paramos kaimo plėtrai, teikiamos Europos žemės ūkio fondo kaimo plėtrai (EŽŪFKP) lėšomis ir panaikinantis Tarybos reglamentą (EB) Nr. 1698/2005 (OL L 347, 2013 12 20, p. 487).